पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। पीएससी में हेमा सचदेवा ने जिस आसानी से रेखा सचदेवा के नाम से परीक्षा देकर आयोग को चकमा दिया उसमें आयोग भी कम जिम्मेदार नहीं है। हालांकि शुक्रवार को 'भास्कर में फर्जी परीक्षार्थी का मामला उठने के बाद अब पीएससी ने परीक्षार्थियों की तीन स्तरों पर जांच की तैयारी कर ली है।
संबंधित परीक्षा के लिए जो विज्ञापन आयोग ने जारी किया था उसकी शर्तों में ही इसका साफ जिक्र था कि लिखित परीक्षाओं के लिए किसी प्रकार के प्रमाण पत्र देने की जरूरत नहीं है। मतलब बिना सबूत के परीक्षा में बैठा जा सकता था। चौंकाने वाली बात यह है कि इंटरव्यू के वक्त भी जो दस्तावेज मांगे जाते हैं उसमें भी फोटो प्रूफ नहीं देना होता है। यानी इस चेक पाइंट पर भी कोई व्यक्ति दूसरे नाम के दस्तावेजों के माध्यम से इंटरव्यू में दाखिल हो सकता है। एमपी ऑनलाइन ने भी धोखे के लिए आयोग के नियमों को ही जिम्मेदार ठहराया है।
नियमों ने हमें चेकपोस्ट बनाने से रोका - एमपी ऑनलाइन
प्रारंभिक और मुख्य परीक्षा के फार्म भरने का काम एमपी ऑनलाइन के जरिए होता है। एमपी ऑनलाइन के बिजनेस एनालिस्ट शंकर दास का कहना है कि परीक्षा की नियमावली के मुताबिक ऑनलाइन आवेदन के वक्त परीक्षार्थी को किसी भी प्रकार के दस्तावेजों की जरूरत नहीं होगी। इन्हीं नियमों के कारण हमने ऑनलाइन सिस्टम में किसी भी प्रकार के फोटो प्रूफ को अपलोड करने का ऑप्शन नहीं दिया। यह पीएससी की गलती है कि वो बिना आईडी प्रूफ देखे किसी को परीक्षा में बैठने देता है।
फोटो परिचयपत्र हुआ अनिवार्य
'भास्कर' में प्रदेश की सबसे प्रतिष्ठित परीक्षा में फर्जीवाड़े की खबर छपने के बाद पीएससी में शुक्रवार दिनभर हड़कंप मचा रहा। 'भास्कर' से चर्चा में पीएससी की उपसचिव वंदना वैद्य ने कहा कि अब परीक्षार्थी को अपना फोटोयुक्त पहचान पत्र प्री और मेन परीक्षा के दौरान इनविजिलेटर को और इंटरव्यू के वक्त भी दिखाना अनिवार्य होगा।
हेमा की जांच शुरू
इधर, फर्जी परीक्षार्थी हेमा सचदेवा के बारे में आयोग ने देवी अहिल्या विवि से उसकी पूरी शैक्षणिक जानकारियां मांगी हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn